Un accident dramatic s-a consumat luni seară pe DN 17, care leagă Suceava de Ardeal, pe raza orașului Frasin. În jurul orei 21.50, o femeie în vârstă de 72 de ani, localnică, s-a angajat în traversarea drumului național european, pe o trecere de pietoni marcată și semnalizată corespunzător.
Un autoturism Seat Cordoba, care circula pe direcția Frasin – Vama, în interiorul orașului Frasin, a acroșat-o puternic pe Violeta S., femeia în vârstă de 72 de ani, care se angajase în traversare din dreapta șoferului.
Din păcate, la fața locului s-a constatat decesul femeii în vârstă de 72 de ani.
Primul echipaj de poliție sesizat a dat imediat alarma și la Poliția orașului Gura Humorului, pentru că șoferul nu a fost găsit la fața locului.
În scurt timp a fost identificat autoturismul care prezenta urme rezultate din accidentul rutier. Mașina se afla în parcarea unui bloc, la aproximativ 400 de metri de locul accidentului.
Șoferul, Iulian Gemănar, în vârstă de 32 de ani, din Plutonița, a fost găsit și el în scurt timp.
Tânărul a fost verificat cu etilotestul și nu era băut. De asemenea, a fost testat cu aparatul DrugTest, care a dat rezultat negativ la toate substanțele.
Chiar și așa, tânărul a fost dus la Spitalul din Gura Humorului, unde i s-au recoltat probe biologice de sânge și urină.
Așadar, nu sunt date că tânărul ar fi fost băut sau drogat.
Cercetările la fața locului au indicat destul de clar că victima a traversat pe trecerea de pietoni, așadar vinovăția ar aparține doar șoferului.
Oricum, fiind vorba de un accident mortal, ancheta continuă pentru a fi stabilite toate detaliile esențiale și gradul de vinovăție.
Polițiștii au întocmit dosar penal pentru două infracțiuni, una mai gravă decât alta, respectiv ucidere din culpă și părăsirea locului accidentului.